CELEX: 32012D0692
Language: da
Date: 2012-11-06 00:00:00
Title: 2012/692/EU: Kommissionens gennemførelsesafgørelse af 6. november 2012 om ændring af bilagene til beslutning 2006/766/EF for så vidt angår optegnelser i listerne over tredjelande og områder, hvorfra det er tilladt at importere toskallede bløddyr, pighuder, sækdyr, havsnegle og fiskevarer til konsum (meddelt under nummer C(2012) 7696)  EØS-relevant tekst

8.11.2012   
            
            
               DA
            
            
               Den Europæiske Unions Tidende
            
            
               L 308/25
            
         KOMMISSIONENS GENNEMFØRELSESAFGØRELSE
   af 6. november 2012
   om ændring af bilagene til beslutning 2006/766/EF for så vidt angår optegnelser i listerne over tredjelande og områder, hvorfra det er tilladt at importere toskallede bløddyr, pighuder, sækdyr, havsnegle og fiskevarer til konsum
   (meddelt under nummer C(2012) 7696)
   (EØS-relevant tekst)
   (2012/692/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (1), særlig artikel 11, stk. 1, og
   ud fra følgende betragtninger:
   
               (1)
            
            
               I henhold til forordning (EF) nr. 854/2004 må animalske produkter kun importeres fra et tredjeland eller en del af et tredjeland, som er opført på en liste, der er udarbejdet i overensstemmelse med nævnte forordning.
            
         
               (2)
            
            
               Det fastsættes også i forordning (EF) nr. 854/2004, at der ved udarbejdelse og ajourføring af sådanne lister skal tages hensyn til EU's kontroller i tredjelande og garantierne givet af tredjelandenes kompetente myndigheder for så vidt angår opfyldelse af EU's foder- og fødevarelovgivning og dyresundhedsbestemmelserne i Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (2).
            
         
               (3)
            
            
               Der er i henhold til Kommissionens beslutning 2006/766/EF af 6. november 2006 om lister over tredjelande og områder, hvorfra det er tilladt at importere toskallede bløddyr, pighuder, sækdyr, havsnegle og fiskevarer (3), fastsat lister over tredjelande, der opfylder betingelserne i forordning (EF) nr. 854/2004, og som derfor er i stand til at garantere, at eksport til Unionen af sådanne produkter opfylder de sundheds- og hygiejnebetingelser, der er fastsat i EU-lovgivningen til beskyttelse af forbrugernes sundhed. Især indeholder bilag I til nævnte beslutning en liste over tredjelande, hvorfra det er tilladt at importere toskallede bløddyr, sækdyr, pighuder og havsnegle, og bilag II til nævnte beslutning indeholder en liste over tredjelande og områder, hvorfra import af fiskevarer til konsum er tilladt. Listerne indeholder desuden oplysninger om restriktioner vedrørende sådan import fra bestemte tredjelande.
            
         
               (4)
            
            
               Kommissionen aflagde kontrolbesøg i Kroatien fra den 23. november til den 2. december 2010 for at evaluere det eksisterende kontrolsystem for produktion af levende toskallede bløddyr, der er bestemt til eksport til Unionen. Der blev konstateret en række mangler, som senere er blevet korrigeret. De kontrolsystemer, der er etableret i dette tredjeland, giver i øjeblikket tilstrækkelige garantier for at sikre en passende beskyttelse af forbrugernes sundhed i forbindelse med toskallede bløddyr, der eksporteres fra Kroatien til Unionen. Kroatien bør derfor optages på listen i bilag I til beslutning 2006/766/EF.
            
         
               (5)
            
            
               Kommissionen gennemførte en inspektion i Brunei fra den 25. til den 28. april 2012 for at evaluere de eksisterende systemer til kontrol med produktionen af fiskevarer bestemt til eksport til Unionen. Der blev under dette kontrolbesøg ikke konstateret nogen mangler med betydelige konsekvenser for beskyttelsen af forbrugernes sundhed med hensyn til produktionen af akvakulturprodukter. Brunei bør derfor optages på listen over tredjelande, der er fastsat i bilag II til beslutning 2006/766/EF, sammen med en angivelse af, at kun importen af akvakulturprodukter er tilladt til Unionen fra dette tredjeland.
            
         
               (6)
            
            
               Kommissionen gennemførte en inspektion i Togo fra den 8. til den 11. juni 2009. Den offentlige kontrol og hygiejnegodkendelse for eksport af levende hummere blev fundet tilfredsstillende, men der blev konstateret mangler i kontrolsystemet for røgede fiskevarer bestemt til eksport til Unionen. Togo blev på grund af disse mangler opført på listen i bilag II til beslutning 2006/766/EF, som ændret ved Kommissionens beslutning 2009/951/EU (4), sammen med en angivelse af, at kun import af levende hummere er tilladt til Unionen fra dette tredjeland.
            
         
               (7)
            
            
               Der blev efterfølgende truffet tiltag til at udbedre de mangler, der blev konstateret under Kommissionens inspektion i Togo. Der blev oprettet kontrolsystemer med henblik på at gennemføre mikrobielle og kemiske analyser af røgede fiskevarer. Analytiske rapporter og andre oplysninger fra den kompetente myndighed giver tilstrækkelige garantier for en passende beskyttelse af forbrugernes sundhed for alle fiskevarer til konsum — undtagen levende, kølede, frosne eller forarbejdede toskallede bløddyr, pighuder, sækdyr og havsnegle, som eksporteres fra Togo til Unionen.
            
         
               (8)
            
            
               Efter en intern reform i Kongeriget Nederlandene, som trådte i kraft den 10. oktober 2010, er De Nederlandske Antiller ikke længere et selvstyrende land i nævnte kongerige. Samme dag fik Curaçao og Sint Maarten status af selvstyrende lande i Kongeriget Nederlandene, mens Sint Eustatius og Saba fik status af særlige kommuner i den europæiske del af Kongeriget Nederlandene.
            
         
               (9)
            
            
               Bonaire, Sint Eustatius og Saba er imidlertid opført på listen over oversøiske lande og territorier i bilag II til traktaten om Den Europæiske Unions funktionsmåde. De betragtes således som oversøiske lande og territorier, der er omfattet af fjerde del af traktaten.
            
         
               (10)
            
            
               Da disse områder er en del af den europæiske del af Kongeriget Nederlandene, er Nederlandene ansvarlige for gennemførelsen af traktaterne, og den kompetente myndigheds opgaver for sundhedsmæssige spørgsmål i disse særlige kommuner udføres derfor af de kompetente myndigheder i Nederlandene. De kompetente nederlandske myndigheder har forelagt Kommissionen den nødvendige dokumentation for, at det sundhedsmæssige kontrolsystem i Bonaire, Sint Eustatius og Saba giver tilstrækkelige garantier i overensstemmelse med EU's krav. Oplysningerne viser også, at disse myndigheder har samme juridiske beføjelser til at foretage kontrol, som myndighederne i De Nederlandske Antiller tidligere havde, og at ledere af fødevarevirksomheder er underlagt samme forpligtelser. Desuden fremgår det af oplysningerne, at de offentlige hygiejnekontroller i disse særlige kommuner fortsætter på samme niveau som i perioden før De Nederlandske Antiller ophørte med at eksistere.
            
         
               (11)
            
            
               Beslutning 2006/766/EF bør derfor ændres i overensstemmelse hermed.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   Beslutning 2006/766/EF affattes således:
   
               1)
            
            
               I bilag I indsættes følgende optegnelse mellem optegnelserne for Grønland og Jamaica:
               
                           »HR
                        
                        
                           KROATIEN
                        
                        
                           Gælder kun, indtil denne tiltrædende stat bliver EU-medlemsstat.«
                        
                     
         
               2)
            
            
               Bilag II affattes således:
               
                           a)
                        
                        
                           Følgende optegnelse indsættes mellem optegnelserne for Benin og Brasilien:
                           
                                       »BN
                                    
                                    
                                       BRUNEI
                                    
                                    
                                       Kun akvakulturprodukter.«
                                    
                                 
                     
                           b)
                        
                        
                           Følgende optegnelse indsættes mellem optegnelserne for Brasilien og Bahamas:
                           
                                       »BQ
                                    
                                    
                                       BONAIRE, SINT EUSTATIUS, SABA«
                                    
                                    
                                        
                                    
                                 
                     
                           c)
                        
                        
                           Optegnelsen for Togo affattes således:
                           
                                       »TG
                                    
                                    
                                       TOGO«
                                    
                                    
                                        
                                    
                                 
                     
         Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 6. november 2012.
      
         
            På Kommissionens vegne
         
         Maroš ŠEFČOVIČ
         
            Næstformand
         
      
   
   
      (1)  EUT L 139 af 30.4.2004, s. 206.
   
      (2)  EUT L 165 af 30.4.2004, s. 1.
   
      (3)  EUT L 320 af 18.11.2006, s. 53.
   
      (4)  EUT L 328 af 15.12.2009, s. 70.